Priekšlikums Padomes lēmums ar ko nosaka Kopienas nostāju Dienvidaustrumu Atlantijas zvejniecības organizācijā /* COM/2009/0474 galīgā redakcija */





[pic] | EIROPAS KOPIENU KOMISIJA | Briselē, 15.9.2009 COM(2009) 474 galīgā redakcija Priekšlikums PADOMES LĒMUMS ar ko nosaka Kopienas nostāju Dienvidaustrumu Atlantijas zvejniecības organizācijā PASKAIDROJUMA RAKSTS Saskaņā ar EK līguma 300. panta 2. punkta otro daļu lēmums par nostāju, kura Kopienas vārdā paužama reģionālajās zvejniecības pārvaldības organizācijās, kad tām jāpieņem lēmumi ar juridiskām sekām, izņemot šo organizāciju institucionālo sistēmu papildinošos vai grozošos lēmumus, jāpieņem Padomei ar kvalificētu balsu vairākumu, pamatojoties uz Komisijas priekšlikumu. Ņemot vērā šo pienākumu, kā arī līdzīgus Padomes lēmumus un Eiropas Komisijas priekšlikumus saistībā ar citām reģionālajām zvejniecības pārvaldības organizācijām, Eiropas Komisija iesniedz šo lēmuma priekšlikumu, lai noteiktu Kopienas nostāju Dienvidaustrumu Atlantijas zvejniecības organizācijā. Konsekvences labad šajā priekšlikumā ievērota tā pati pieeja, kas attiecībā uz citām reģionālajām zvejniecības pārvaldības organizācijām. Priekšlikums PADOMES LĒMUMS ar ko nosaka Kopienas nostāju Dienvidaustrumu Atlantijas zvejniecības organizācijā EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 37. pantu saistībā ar 300. panta 2. punkta otro daļu, ņemot vērā Komisijas priekšlikumu, tā kā: (1) EK līguma 33. pants saistībā ar tā 32. pantu paredz, ka viens no kopējās zivsaimniecības politikas mērķiem ir nodrošināt piedāvājuma pieejamību. Regulā (EK) Nr. 2371/2002[1] noteikts, ka Kopiena, veicot pasākumus, kas paredzēti, lai aizsargātu un saglabātu ūdeņu dzīvos resursus, īsteno piesardzīgu pieeju, lai nodrošinātu šo resursu ilgtspējīgu izmantošanu un samazinātu zvejas darbību ietekmi uz jūras ekosistēmām. Turklāt regulā paredzēts, ka Kopienas mērķis ir pakāpeniski ieviest ekosistēmas pieeju zivsaimniecības pārvaldībā un veicināt efektīvas zvejas darbības ekonomiski stabilā un konkurētspējīgā zvejniecības un akvakultūras nozarē, nodrošinot pietiekami augstu dzīves līmeni tiem, kas ir atkarīgi no zvejas darbībām, un ņemot vērā patērētāju intereses. (2) Eiropas Kopiena ar Lēmumu 2002/738/EK[2] apstiprināja Konvenciju par Dienvidaustrumu Atlantijas zvejas resursu saglabāšanu un pārvaldību, ar kuru izveidoja Dienvidaustrumu Atlantijas zvejniecības organizāciju ( SEAFO ). SEAFO komisija ir pilnvarota pieņemt pasākumus, kas saistīti ar visu ūdeņu dzīvo resursu saglabāšanu ilgtermiņā un ilgtspējīgu uzmantošanu Konvencijas apgabalā. (3) Saskaņā ar EK līguma 300. panta 2. punkta otro daļu Kopienas nostāja struktūrās, kuras izveidotas ar reģionāliem zvejniecības nolīgumiem un kurām jāpieņem lēmumi ar juridiskām sekām (bet kas nemaina attiecīgajos nolīgumos noteikto institucionālo sistēmu), jāpieņem ar kvalificētu balsu vairākumu ar Padomes lēmumu, pamatojoties uz Komisijas priekšlikumu, IR NOLĒMUSI ŠĀDI. 1. pants Nostāja, kura Kopienas vārdā paužama Dienvidaustrumu Atlantijas zvejniecības organizācijas komisijā, kad šai komisijai jāpieņem lēmumi ar juridiskām sekām, ir noteikta šā lēmuma pielikumā. 2. pants Padome, pamatojoties uz Komisijas priekšlikumu, vēlākais līdz Dienvidaustrumu Atlantijas zvejniecības organizācijas komisijas gadskārtējai sanāksmei 2014. gadā novērtē un vajadzības gadījumā pārskata šā lēmuma pielikumā noteikto Kopienas nostāju. Briselē, Padomes vārdā — priekšsēdētājs PIELIKUMS Kopienas nostāja Dienvidaustrumu Atlantijas zvejniecības organizācijas komisijā 1. PRINCIPI Saistībā ar SEAFO Eiropas Kopiena: a) rīkojas saskaņā ar Kopienas izvirzītajiem mērķiem kopējās zivsaimniecības politikas satvarā, jo īpaši īstenojot piesardzīgu pieeju, lai nodrošinātu SEAFO reglamentēto sugu ilgtspējīgu izmantošanu, veicinātu pakāpenisku ekosistēmas pieejas īstenošanu zvejniecības pārvaldībā un līdz minimumam samazinātu zvejas darbību ietekmi uz jūras ekosistēmu, kā arī veicinot ekonomiski stabilu un konkurētspējīgu Kopienas zvejniecību, nodrošinot pietiekami augstu dzīves līmeni tiem, kuri ir atkarīgi no zvejas darbībām, un ievērojot patērētāju intereses; b) nodrošina, ka SEAFO pasākumi ir saskaņā ar SEAFO konvencijas mērķiem; c) nodrošina, ka SEAFO pasākumi ir saskaņā ar starptautiskajiem tiesību aktiem un jo īpaši ar noteikumiem, kas paredzēti ANO Jūras tiesību konvencijā, ANO nolīgumā attiecībā uz transzonālo zivju krājumu un tālu migrējošo zivju krājumu saglabāšanu un pārvaldību un Nolīgumā, lai veicinātu starptautisko saglabāšanas un pārvaldības pasākumu ievērošanu uz tāljūrā esošiem zvejas kuģiem; d) veicina nostāju saskaņotību reģionālajās zvejniecības pārvaldības organizācijās; e) tiecas panākt sinerģiju ar politiku, kuru Kopiena zivsaimniecības nozarē īsteno divpusējās attiecībās ar trešām valstīm, un nodrošina saskaņotību ar ārējo attiecību politiku; f) nodrošina Kopienas starptautisko saistību ievērošanu. 2. Vadlīnijas Eiropas Kopiena attiecīgā gadījumā cenšas atbalstīt SEAFO šādu pasākumu pieņemšanā: a) stingri saglabāšanas un pārvaldības pasākumi, kuri balstīti uz labākajiem pieejamajiem zinātniskajiem ieteikumiem, lai nodrošinātu to SEAFO konvencijas darbības jomā ietverto zvejas resursu saglabāšanu ilgtermiņā un ilgtspējīgu izmantošanu. Vajadzības gadījumā, lai nepieļautu zvejas darbību pieaugumu, apsver īpašus pasākumus attiecībā uz pārzvejotiem krājumiem; b) pasākumi, lai pienācīgi ņemtu vērā zvejas darbību ietekmi uz ekoloģiski saistītām sugām, piemēram, jūras putniem, vaļveidīgajiem, roņiem un jūras bruņurupučiem; c) saglabāšanas un pārvaldības pasākumi attiecībā uz sugām, kas pieder tai pašai ekosistēmai vai ir saistītas ar iegūtajiem zvejas resursiem, vai ir atkarīgas no tiem; d) jutīgu jūras ekosistēmu aizsardzības pasākumi SEAFO apgabalā atbilstīgi ANO Ģenerālās asamblejas rezolūcijām; e) atbildīgu zveju praktizējošu valstu iesniegtu SEAFO dalības pieteikumu pieņemšana. [1] OV L 358, 31.12.2002., 59. lpp. [2] OV L 111, 20.4.2001., 15. lpp.